**Referat regionalt planforum  19.5.2021**

**Navn på sak: Reguleringsplan Skei havneområde, Leka**

**Deltakere**:

|  |  |  |
| --- | --- | --- |
| Representerer  | Navn  | Adresse  |
| Leka kommune  | Elisabeth Helmersen  |   |
| Leka kommune  | Mari-Anne Hoff  |   |
| Leka kommune  | Oddvar Aardahl  |   |
| Leka kommune  | Eline Eidvin  |   |
| Leka kommune  | Roy Blom  |   |
| Statsforvalteren i Trøndelag  | Tor Sæther  |   |
| NVE  | Finn Herje  |   |
| AtB  | Morten Berntsen  |   |
| AtB  | Malin Grendal  |   |
| Trøndelag fylkeskommune  | Oddveig Hovdenak  | Møteleder  |
| Trøndelag fylkeskommune  | Terje Skrattalsrud  |   |
| Trøndelag fylkeskommune  | Arild Christensen  |   |
| Trøndelag fylkeskommune  | Geir H. Risvik  |   |
| Trøndelag fylkeskommune  | Anniken Hastadklev  |   |
| Trøndelag fylkeskommune  | Inger Marie Kimo  |   |
| Trøndelag fylkeskommune  | Sigurd Kristiansen   | Referent  |
|   |   |   |
|   |   |   |

**Presentasjon av bakgrunn for saken ved Roy Blom, for Leka kommune**:

Utgangspunkt i framlagte planprogram og de tema som Leka kommune har innmeldt til Planforum:

* Forholdet til framtidig ferjeleie/stoppanlegg
* Fylkesveg gjennom Skei havneområde
* Behovet for spesielle utredninger
* Faglig bistand fra vegmyndighet

Varsel om planoppstart har vært på høring og innkomne merknader tyder ikke på vesentlige interessekonflikter så langt i planarbeidet.

Planområdet er viktig for Leka, som kommunikasjonspunkt, innfallsport for reiselivet og av beredskapshensyn. Planarbeidet bygger på kommuneplanen, tidligere reguleringsplan og gjennomførte mulighetsstudier, blant annet innen stedsutvikling og kulturlandskap.

Det sentrale spørsmålet fra Leka kommune nå er hvordan en skal komme i mål med planprosessen. Særlig viktig blir spørsmålet om hvordan en lander et nytt ferjeleie, men også flere andre tiltak i planområdet krever sin avklaring. Her nevnes reiseliv, rekreasjon, fiskerihavn, hurtigbåtkai, næringsområde/deponiområde, kulturminner, landskapshensyn og støy.

Nytt ferjeleie ble vurdert for ca 20 år siden, og dagens forslag bygger bl.a. på arbeidet fra den gang.

Regionale myndighetr har overfor Leka kommune anbefalt gjennomføring av ulike faglige utredninger, tema som grunnforhold, skredfare, biologisk mangfold, klima og kulturlandskap.

Fra kommunens side vil lokalisering av ferjeleiet stå sentralt i det videre planarbeidet. Videre også avklaring av trafikale forhold rundt ferjeleiet, landskapshensyn, estetiske hensyn i utforming, konsekvenser i sjø og beredskapsmessige forhold som klima og stormfloutvikling.

Det er nå behov for å sette i gang en prosess som ivaretar de sjøfatstekniske utfordringer og avklarer de nødvendige utredningstemaer i dialog med Trøndelag fylkeskommune.

**Innspill fra sektormyndighetene o.a. i møtet**:

AtB v/ Morten Berntsen:

Understtreker at AtB ikke har driftsansvar for ferjekai. Atb har pekt på nødvendige tiltak for teknologiutvikling i framtida (elektrifisering mv). Nødvendig areal bør settes av i planområdet for tilbringertjeneste til området. Har ellers ikke større merknader til planarbeidet pr nå.

Trøndelag fylkeskommune v/ Geir H. Risvik:

Ferjesambandet er en del av fylkesvegnettet og fylkeskommunens ansvar. Å flytte ferjeleiet vil ha store økonomiske konsekvenser. Kommunen bør avklare de økonomiske forutsettinger og realiteter. Det vil være et regionalpolitisk spørsmål om nytt ferjeleie kan realiseres og når. Det er utfordrende å skulle ta faglig stilling til et ferjeleie som ikke er utredet mhp plassering og egnethet.

Trøndelag fylkeskommune v/ Arild Christensen:

Fylkeskommunen administrerer selv anlegg og vedlikehold av veger. Varsler en del nødvendige utredninger i denne saken, bl.a. grunnforhold, som nødvendige for videre planlegging. Eller når det gjelder prosessen rundt etablering av ferjeleier vises til egen veileder om dette fra SVV.

Trøndelag fylkeskommune v/ Inger Marie Kimo: Kulturminner/marinarkeologi

Viktig at Sametinget involveres mhp kulturminnet Sildaguden, noe som kommunen bekrefter har skjedd. Angående marinarkeologiske undersøkelser vises til undersøkelser gjennomført i 2000 og i 2018. deler av planområdet er allikevel ikke undersøkt og det kan komme krav om nye undersøkelser i disse deler av planområdet framover. For øvrig vises til fylkeskommunens uttalelse til varsel om planoppstart.

NVE v/ Finn Heje:

Sikkerhet mhp skred ved utfylling i sjø må utredes i forbindelse med ROS-analysen i reguleringsplanarbeidet.

Kommentarer fra Leka kommune:

Oddvar Aardahl:

Kommunen ønsker mer informasjon fra sektormyndighetene mhp konkrete utredningsbehov.

Spørsmålet om finansiering og bevilgninger må avklares.

Det er behov for bedre arealbruk i planområdet også bortsett fra ferjeleiet. Regularitet for ferja er et viktig samfunnsspørsmål

Ordfører Elisabeth Helmersen:

Forstår fylkeskommunens forbehold når det gjelder finansiering av nytt ferjeleie. Her trengs politisk behandling for å bli prioritert. Denne prosessen må startes nå. Reguleringsplan for Skei havneområde kan ikke vente på at ferjeleiet kommer på finansieringslista. Denne reguleringsplanen har andre viktige forhold som må avklares gjennom plan.

Etterspør informasjon om mulig tidsplan for fylkeskommunens behandling av finansieringsspørsmålet.

Trøndelag fylkeskommune v/ Terje Skrattalsrud:

Fylkeskommunen har en utfordrende situasjon hva gjelder finansiering, men Hovedutvalg for transport vil 26.5.21 – sak 47/21- behandle en plan for anskaffelser og rekkefølge av utbygginger i perioden 2024 til 2037. her vil det bli lagt en del premisser for framtidige investeringer.

Statsforvalteren i Trøndelag v/ Tore Sæther:

Sentrale tema for statsforvalteren blir kartlegging av ulike naturtyper mv. Fagavdelingene var ikke med på møtet i dag, men vil gi innspill i etterkant.

Konklusjon fra Leka kommune v/ Roy Blom.

Leka ønsker å diskutere utredningsbehovet for ferjekaiutbyggingen nærmere med sektorinteressene. Kommunen har behov for å orientere seg bedre om dette. Viktig å finne alternativer for den videre planleggingen. Et uavklart spørsmål omkring ferjeleiet må ikke stoppe øvrig utvikling og planlegging av Skei havneområde.